## Pravilnik o izmjenama i dopunama Pravilnika o poticanju ulaganja u proizvodnju audiovizualnih djela

### NN 104/2012 (19.9.2012.), Pravilnik o izmjenama i dopunama Pravilnika o poticanju ulaganja u proizvodnju audiovizualnih djela

104 19.09.2012 Pravilnik o izmjenama i dopunama Pravilnika o poticanju ulaganja u proizvodnju audiovizualnih djela

MINISTARSTVO KULTURE

2288

Na temelju članka 39.a stavka 6. Zakona o audiovizualnim djelatnostima (»Narodne novine«, br. 76/07 i 90/11), ministrica kulture na prijedlog Hrvatskog audiovizualnog centra, nakon pribavljene suglasnosti ministra financija, donosi

PRAVILNIK

O IZMJENAMA I DOPUNAMA PRAVILNIKA O POTICANJU ULAGANJA U PROIZVODNJU AUDIOVIZUALNIH DJELA

Članak 1.

U Pravilniku o poticanju ulaganja u proizvodnju audiovizualnih djela (»Narodne novine«, br. 86/12) iza članka 3. dodaju se članci 3.a i 3.b koji glase:

»Članak 3.a

»Iznimno od odredbe članka 3. stavka 1. točke 3. ovoga Pravilnika, podnositelj Zahtjeva može biti i pravna osoba koja u posljednje tri godine prije dana podnošenja Zahtjeva nije proizvela audiovizualno djelo, već je u svojstvu izvršitelja usluge proizvodnje surađivala u proizvodnji audiovizualnog djela koje je javno prikazano na barem jedan od sljedećih načina: komercijalno distribuirano u kinima i/ili na televiziji i/ili na najmanje jednom međunarodnom festivalu.

Članak 3.b

Iznimno od odredbe članka 3. stavka 1. točke 3. ovoga Pravilnika, podnositelj Zahtjeva može biti i pravna osoba koja u posljednje tri godine prije dana podnošenja Zahtjeva nije proizvela audiovizualno djelo, već je u svojstvu izvršitelja usluge proizvodnje surađivala u proizvodnji reklamnih audiovizualnih djela koja su javno prikazana na jedan od sljedećih načina: komercijalno distribuirana u kinima i/ili na televiziji.«

Članak 2.

U članku 8. stavak 1. mijenja se i glasi:

»(1) Centar na prijedlog Povjerenstva donosi rješenje kojim jamči podnositelju Zahtjeva ostvarivanje prava na financijski poticaj u određenom novčanom iznosu temeljem planiranog proračuna proizvodnje djela i dokumentacije određene ovim Pravilnikom, koji će biti isplaćen podnositelju Zahtjeva po završetku proizvodnje audiovizualnog djela u Republici Hrvatskoj u okviru osiguranih sredstava namijenjenih za mjere poticaja.«

Članak 3.

U članku 10. stavci 1. 2. i 3. mijenjaju se i glase:

»(1) Sredstva za financijske poticaje rezerviraju se u godišnjem iznosu u državnom proračunu Republike Hrvatske, koja namjenska sredstva Ministarstvo kulture doznačuje na račun Centra odmah po ispunjenju svih zakonskih uvjeta za njihovu doznaku.

(2) Centar obavlja isplatu iznosa financijskog poticaja utvrđenog rješenjem iz članka 8. ovoga Pravilnika na račun podnositelja Zahtjeva kod poslovne banke u Republici Hrvatskoj, pod uvjetima da je podnositelj Zahtjeva ispunio obveze iz članka 9. ovoga Pravilnika te da su doznačena proračunska sredstva za financijske poticaje na račun Centra.

(3) U slučaju inozemne produkcije, a pod uvjetima iz stavka 2 ovog članka, Centar obavlja isplatu iznosa financijskog poticaja utvrđenog rješenjem iz članka 8. ovoga Pravilnika na poseban račun podnositelja Zahtjeva kod poslovne banke u Republici Hrvatskoj, otvoren namjenski u svrhu proizvodnje predmetnog djela.«

Članak 4.

Zahtjevi za povrat financijskog poticaja dostavljeni Centru prije stupanja na snagu ovoga Pravilnika u skladu s člankom 39.a stavkom 3. Zakona o audiovizualnim djelatnostima (»Narodne novine«, br. 76/07 i 90/11) smatraju se dostavljenima u roku.

Članak 5.

Ovaj Pravilnik stupa na snagu danom objave u »Narodnim novinama«.

Klasa: 612-12/11-01/0086
Urbroj: 532-01-02/1-12-18
Zagreb, 14. rujna 2012.

Ministrica
prof. dr. sc. Andrea Zlatar Violić, v. r.

Pravilnik, NN 104/2012-2288